Prim-vicepreședintele PNL, Rareș Bogdan, a declarat marți că Partidul Național Liberal susține în mod exclusiv candidatura generalului Nicolae Ciucă la alegerile prezidențiale, subliniind că acesta ar fi un președinte extrem de echilibrat și necesar pentru România și Europa.
PNL merge pe mâna lui Nicolae Ciucă la prezidențiale
„Contextul actual în care se află România, în momentul ăsta, îl favorizează pe Nicolae Ciucă ca şi candidat. Domnul Bolojan şi domnul Boc nu şi-au exprimat niciodată nici măcar dorinţa de a intra în sondajele de opinie, din contră, ne-au solicitat să nu îi testăm dacă am avea astfel de intenţii”, a declarat Rareş Bogdan la Digi 24, întrebat despre candidatul PNL la alegerile prezidenţiale.
Bogdan a afirmat că contextul actual favorizează candidatura lui Nicolae Ciucă și a respins ideea ca alți posibili candidați din partid, cum ar fi Emil Boc sau Ilie Bolojan, să intre în competiție. Potrivit lui Bogdan, aceștia nici măcar nu și-au exprimat dorința de a fi incluși în sondaje de opinie.
Referindu-se la discuțiile despre posibilitatea unui candidat comun PNL-PSD la alegerile prezidențiale, Bogdan a menționat că acestea vor fi demarate după alegerile locale din 10 iunie, subliniind totodată că PNL dorește să convingă românii că soluția pentru țară este reprezentată de acest partid și de aleșii săi.
„Discutăm lucrul acesta după data de 10 iunie. Până atunci, vrem să îi convingem pe români că soluţia pentru România este PNL şi aleşii PNL”, a explicat el.
În ceea ce privește data alegerilor prezidențiale, Bogdan a confirmat că acestea vor avea loc pe 15 și 29 septembrie, așa cum s-a anunțat inițial, precizând că PNL va avea un candidat în competiție.
„Noi am anunţat deja, alegerile vor fi pe 15 şi 29 septembrie, aşa rămân. E vorba de alegerile prezidenţiale, unde PNL va avea candidat”, a spus Rareş Bogdan.
Alegerile prezidențiale pot avea loc cu cel mult 3 luni înainte de terminarea mandatului președintelui
Amintim că, președintele Klaus Iohannis a promulgat la finalul lunii aprilie legea care stabilește că alegerile pentru președintele României pot avea loc cu cel mult 3 luni înainte de luna când mandatul de președinte ajunge la termen.
Mai exact, este vorba de Legea pentru modificarea art. 5 din Legea nr. 370/2004 pentru alegerea președintelui României.
Astfel, ziua alegerilor este duminica. Alegerile au loc cu cel mult 3 luni anterioare lunii în care ajunge la termen mandatul de președinte. Cu cel puțin 75 de zile înaintea zilei votării, Guvernul stabilește data alegerilor prin hotărâre, se arată în lege.